ከ1 ነጥብ 5 ቢሊዮን ብር በላይ ካፒታል ላስመዘገቡ ፕሮጀክቶች ፍቃድ ተሰጠ
– በተያዘው የበጀት ዓመት የመጀመሪያ አምስት ወራት ከ1 ነጥብ 5 ቢሊዮን ብር በላይ ካፒታል ያስመዘገቡ የውጭ ባለሃብቶች የኢንቨስትመንት ፍቃድ ማግኘታቸውን የኢትዮጵያ ኢንቨስትመንት ኤጀንሲ አስታወቀ።የኤጀንሲው የሕዝብ ግንኙነት ዳይሬክተር አቶ ጌታሁን ነጋሽ ለዋልታ ኢንፎርሜሽን ማዕከል እንደገለጹት፤ ፈቃዱ የተሰጠው በተለያዩ የኢንቨስትመንት መስክ ለመሰማራት ጥያቄ ላቀረቡ 337 አዳዲስ ፕሮጀክቶች ነው።ፈቃድ ከተሠጣቸው ዘርፎች መካከል ማኑፋክቸሪንግ፣ ሆቴልና ቱሪዝም፣ ግብርናና ኮንስትራክሽን ትልቁን ድርሻ እንደሚይዙ ዳይሬክተሩ ተናግረው፤ ፕሮጀክቶቹ በፍጥነት ወደ ተግባር እንዲሸጋገሩ የድጋፍና የክትትል ሥራ ይካሄዳል ብለዋል።በውጭ የሚገኙ የኢትዮጵያ ኢምባሲዎችና የቆንስላ ጽህፈት ቤቶችን በመጠቀምና የመንግሥት የሥራ ኃላፊዎች ከተለያዩ አገራት ባለሥልጣናት ጋር ተገናኝተው እንዲወያዩ በማድረግ የውጪ ኢንቨስትመንትን ወደ አገር ውስጥ ለመሳብ በተደረጉ ጥረቶች በአምስቱ ወራት ውስጥ 841 ለሚሆኑ የውጭ ባለሃብቶች ሙሉ መረጃ መስጠቱን ገልጸዋል።የኢንቨስትመንት ፈቃድ የሚፈልጉ የውጭ ባለሃብቶች ቀልጣፋ በሆነ መልኩ እንዲስተናገዱ ለማስቻል ከመቼውም ጊዜ በላይ እንቅስቃሴ እየተካሄደ መሆኑን የጠቀሱት አቶ ጌታሁን ለኢንቨስትመንት ፈቃድ አስፈላጊ የሆኑ 27 የኢንቨስትመንት ፈቃድና ምዝገባ አገልግሎት ሠጪዎች በአንድ ማዕከል ተደራጅተው አገልግሎት መሥጠት ጀምረዋል ብለዋል።የኢትዮጵያ ኢንቨስትመንት ኤጀንሲ በዘንድሮ የበጀት ዓመት በአገር ውስጥ በተለያዩ ዘርፎች ለሚሠማሩ 967 ፕሮጀክቶች የኢንቨስትመንት ፈቃድ ለመሥጠት አቅዶ እየሠራ መሆኑን ዋልታ ኢንፎርሜሽን ማዕከል ዘግቧል።    